Annette Lind (S), 2012-04-24:
Vi vil selvfølgelig se på det, og derfor har vi også en minister på området her, og derfor vil vi kigge på det.
Vi vil have det til at fungere, som det har gjort hidtil, og det må være svaret til hr. Bonnesen.
Jamen vi kan kun se det sådan, at færgedriften er et livsvilkår for øerne, og derfor er vi enige om, at det skal fortsætte på den måde.
Landdistrikterne, heriblandt øerne og småøerne, er en helt særlig kvalitet for Danmark, og det samme er befolkningen, som bor i områderne. Vi Socialdemokrater mener, at det er vigtigt at holde fast i forskelligheden og bibeholde det karakteristiske ved de forskellige geografier og bosætninger.
Vi får ofte i udvalget besøg af folk fra småøerne.
Det er altid driftige, innovative mennesker med noget på hjertet.
De ser værdien i at lære i samspil med andre og vise hensyn og være nødvendige for fællesskabet.
Det gælder småøerne imellem, men det gælder også befolkningen på den enkelte ø imellem.
Men småøerne har selvfølgelig også deres udfordringer, og derfor vil jeg gerne rose regeringen for at have oprettet et særskilt ministerium for landdistrikterne, for det giver os en langt bedre platform end tidligere for en fokuseret indsats for vækst og udvikling på de små øer.
For samfundet forandrer sig på mange måder.
For det første er det svært at opretholde antallet af indbyggere i landdistrikterne og på småøerne; for det andet bliver forskellen mellem by og land meget større, samtidig med at afstandene bliver kortere.
Kontakten via bredbåndet gør det efterhånden underordnet, om man kommunikerer fra Hyllinge, Fur eller Odense, hvis ellers der er den nødvendige digitale dækning, hvilket er så afgørende for området.
For god digitalisering er helt afgørende for fjernarbejde, digital offentlig service, telemedicin og for, at mange andre instanser kan drive virksomhed.
Derfor er Socialdemokraterne positive over for det samarbejde, som regeringen har indledt med KL, regionerne og telebranchen, som skaber den her bedre mobildækning.
Der er indgået en forpligtende aftale om, at teleselskaberne skal investere 6-6,5 mia. kr. i udbygning af mobilnettet de kommende 3 år.
Det er en god nyhed, også for småøerne.
Småøerne rummer mange forskellige uudnyttede potentialer som grundlag for produktion, og derfor må man hele tiden tænke i nye baner for at skabe arbejdspladser, vækst og udvikling.
Regeringen har siden sin tiltræden taget en række væsentlige initiativer, som bidrager til at løfte denne målsætning, der også kan komme småøerne til gode.
Små og mellemstore virksomheder får en hjælpende hånd, så de kan øge eksporten til udlandet og skabe arbejdspladser.
Det sker med udviklingspakken, som giver lettere adgang til risikovillig kapital.
Det gavner iværksættere, også på småøerne.
Der er indgået en energiaftale, der skaber tusindvis af grønne arbejdspladser.
Landdistriktspuljen rettes specifikt mod initiativer på småøerne via østøtteordningen.
Midlerne går direkte til projekter, som skaber eller bevarer arbejdspladser på øerne, og til projekter, der fremmer tilflytningen på øerne.
Sidst, men ikke mindst, får øerne også midler fra by- og områdefornyelsespuljen.
Vi har altså en regering, der gør et godt stykke arbejde for at bringe Danmark i balance.
Men for at alt det her skal lykkes, er det nødvendigt med færgetransport og offentlig støtte til driften af færgerne.
Som ministeren fortalte, yder staten tilskud til kommunerne.
Færgedriften er et grundvilkår for øerne, og det gælder også udviklingen af turisme, for turisme er et vigtigt indsatsområde, ikke mindst på småøerne.
Her er fritidshusejerne et vigtigt bidrag til øernes trivsel og økonomi.
Uden dem ville nogle huse måske forfalde, og uden turisme ville der være færre købmænd og færre job i servicefagene på øerne.
Turisme har et stort fokus for Socialdemokraterne, og turismen på småøerne indgår i en kommende aftale om en national turismestrategi.
Det glæder jeg mig til at komme til at diskutere senere hen.
Afslutningsvis vil jeg så igen pointere, at småøerne har stor værdi for det danske samfund, og derfor er det vigtigt med fortsatte initiativer, der styrker befolkningsudviklingen på småøerne gennem målrettede aktiviteter.